Rørvik (Nærøysund)

**Rørvik** er en by og administrasjonssenter i Nærøysund kommune i Trøndelag. Byen ligger i et typisk kystlandskap, og bebyggelsen består for det meste av eldre og nyere trehus. Rørvik ligger i Namdalen, helt nord i Trøndelag, og det bor drøyt 4500 innbyggere i byområdet (2024). Rørvik har vært fast anløpssted for hurtigruten siden oppstarten i 1893, og sydgående og nordgående hurtigrute møtes der hver kveld.

Rørvik ble egen bygningskommune i 1869, og kystbyen feiret sitt 150-årsjubileum i 2019. Rørvik har alltid vært nært knyttet til havet, og Rørvik havn er i dag den største havna i Midt-Norge. Fiskeri har vært en sentral del av Rørviks utvikling, og flere rederier og fiskeindustribedrifter har vært viktige for utviklingen av byen. På 2000-tallet har havbruk og oppdretts- og servicebedrifter knyttet til havbruksnæringa vært svært sentrale aktører for vekst og utvikling i Rørvik. I tillegg til å være et  handels-, service- og skolesentrum for regionen, er Rørvik i dag også kjent som en festival- og messeby. 

Rørvik har et typisk småbypreg, og selve tettstedet hadde 3743 innbyggere per 1. oktober 2024. Antall innbyggere i kommunen var 10 014 per 1. januar 2024.

## Beliggenhet og kommunikasjon

Rørvik ligger på øya Inner Vikna, som er den nest største av øygruppa Viknas 6000 øyer, holmer og skjær. Byen ligger ved Nærøysundet, på østsida av øya, og har fastlandsforbindelse via Nærøysundbrua til Marøya og videre til fastlandet via Marøybrua på Fylkesvei 770 (Fv770). Fv770 knytter Nærøysund kommune sammen øst–vest og møter Fylkesvei 17 (Kystriksveien) som går nord–sør ved Foldereid. Via fergesambandet Hofles–Geisnes–Lund på fylkesveiene 769 og 776 er Rørvik forbundet med Salsbruket  og Namsos. 

Kystleia går gjennom Nærøysundet, og Rørvik er fast anløpssted for  Hurtigruten 

Fra Rørvik er det hurtigbåtforbindelse sørover til Abelvær og Namsos, og nordover til Leka, og det er bussforbindelse til bl.a. Namsos, Grong (jernbanestasjon) og Brønnøysund.

Fra Rørvik er det også bussforbindelse til Vikestad og Ofstad (Inner-Vikna), Drag og Garstad (Mellom-Vikna), Austadfjord (Ytter-Vikna), Lauvøya, Ottersøya og Kolvereid. I sommerhalvåret er det båtforbindelse til Sør-Gjeslingan.

Rørvik har egen flyplass som ligger på Ryum, ca 5&nbsp;km sør for Rørvik sentrum. Rørvik lufthavn Ryum har avganger med Widerøe til Trondheim lufthavn Værnes, Namsos lufthavn og Oslo lufthavn Gardemoen.

Rørvik har fast stasjonert redningsskøyte.
## Næringsliv

Vikna er et øysamfunn, og fiskerier har gjennom flere hundre år vært den viktigste næringsveien her. Med dampskipenes inntog på starten av 1800-tallet, kom det flere ordinære dampskipsruter langs kysten, og Rørvik, som ligger midt i skipsleia, ble en naturlig havn både for de som hadde krysset Folda, og for dem som skulle krysse havstykket på vei sørover. Behover for værvarsling, varsel om fiskeinnsig og kommunikasjon, ikke minst i forbindelse med ulykker og havari, var stort, og det ble tidlig etablert telegrafitjeneste  og etter hvert kystradiotjeneste på Rørvik. Dette har vært viktige faktorer for fremveksten av bysamfunnet på Rørvik, og til tross for store strukturelle endringer de siste 50 årene, kan vi se at historien gjenspeiler seg i dagens Rørviksamfunn.

Rørvik er en betydelig fiskehavn, og Telenor har et av sine kundeservice-sentre her.

De viktigste næringsveiene på Rørvik ved siden av handel og tjenester, er fiskeri, fiskeindustri, havbruk, skipsrelatert industri og telekommunikasjon. Selskapet Rørvik Fisk driver fiskemottak og fiskematproduksjon i Rørvik, og har etablert «Rørvik» som merkenavn i matvarebutikker over hele landet.

Mange arbeidsplasser på Rørvik er også knyttet til kunnskapsintensiv forretningsmessig tjenesteyting, som juridisk og regnskapsmessig tjenesteyting, bank- og forsikringstjenester, medier, IT-driftstjenester og programvareutvikling.

De største virksomhetene i Rørvik, basert på omsetning (2023) er Sinkaberg AS (Fiskeoppdrett og foredling), EmilsenGruppen (Havbruk og rederi), Williksen Forvaltning (Havbruk og eiendom), Nærøysund Aquaservice AS (Havbrukservice og rederi), Rørvik Havn / Nord-Trøndelag havn IKS Rørvik, Rørvik Fisk AS (Fiskemottak og fiskematproduksjon), Rørvik Marina AS (Båtverksted, motor m.m.).

Rørvik havn er det største havneanlegget i Midt-Norge, med over  skipsanløp hvert år. Rørvik er blant annet anløpshavn for Hurtigruten og for en rekke cruiseskip.

Namdalskysten Næringsforening arrangerer Kystbymessa i Rørvik i siste uka i april hvert år. Kystbymessa er Namdalens største handelsmøteplass for utstillere og publikum. Messa feiret 25 årsjubileum i 2024.

## Utdanning

Rørvik er skolesenter for region Ytre Namdal. 

I Rørvik finner man Ytre Namdal videregående skole, Ytre Namdal Fagskole for maritim utdanning , Sikkerhetssentret Rørvik som tilbyr sikkerhetsopplæring for sjøfolk, og Universitetet Nord - AkvaFleks som tilbyr etter- og videreutdanning i havbruk på universitetsnivå.

I Rørviks havneområde ligger også InnovArena, som er et felles kontor og laboratoriumsenter for undervisnings-, forsknings- og utviklingsaktiviteter med spesielt fokus på havbruk, fiskeri og marin og maritim leverandørindustri.

«Blå konferanse» er en arena for blå sektor der fagfolk innen sektoren, utdanningsinstitusjoner og næringsliv møtes for samhandling og rekruttering. Blå sektor, i denne sammenhengen, er den delen av samfunns- og næringslivet som er knyttet til havbaserte næringer, samt alle naturressurser og økosystemtjenester som havet tilbyr, og inkluderer næringer som skipsfart, fiskeri og havbruk, havvind, marin bioteknologi og turisme. Konferansen, med kurs, foredrag, dialogdebatt og kulturelle innslag, arrangeres i Rørvik annet hvert år av Ytre Namdal Videregående skole, Val videregående skole og Trøndelag Høyere Yrkesfagskole i samarbeid med næringslivet i Ytre Namdal. og InnovArena 

Rørvik skole er en kombinert barne- og undomsskole med ca. 540 elever. Rørvik skole har en felles administrasjon, men er fordelt på to skolebygg; «Småskolen» og «Storskolen» som begge har adresse i Skolegata. Før disse byggene ble bygd var skolene spredt over hele byen; på Rødskolen i Ingebrigt Østnes gate, Gammelskolen på haugen i Rørvik sentrum, skolehuset på Myrsted og Realskolebygget i Lillegata.

I Havnegata i Rørvik er det etablert et Newtonrom.

Rørvik har sju barnehager (to kommunale og fem private), som ligger spredt over hele byen.

## Kultur og idrett

Kystmuseet Norveg, med senter for kystkultur og fartøyvern ligger i Rørvik. Den kritikerroste museumsbygningen er tegnet av arkitekten Guðmundur Jónsson. Telenor bygde signalbygget «Søsterskipet» i 2004, til sin avdeling for mobiltelefoni i Røvik. Bygget er nærmeste nabo til Norveg, og det ble tegnet av samme arkitekt. Museet eier også Berggården i Rørvik sentrum, og sammen med Nærøysund kommune forvalter det de fleste historisk viktige bygningene i det fraflytta fiskeværet Sør-Gjæslingan.  

Norsk Telemuseum Rørvik ble etablert i 1989. I 2022 ble museet samlokalisert med Rørvik Bibliotek i bibliotekets bygning som ligger ved Berggården..

Gamle Rørvik kirke fra 1896 brant ned til grunnen i 2012, og nye Rørvik kirke, tegnet av arkitektkontoret Pir2, ble vigslet den 22. desember 2019.

Rørvik Musikkforening ble stiftet 1. januar 1895, og har fra starten vært en viktig bidragsyter til Rørviks kulturliv. Kjente musikere fra Rørvik er Åge Hartvigsen med bandet Quingra, Kine Westvik og Rørvik Gospelkor. Kjente forfattere fra Rørvik er Magnhild Haalke, Kolbjørn Brekstad og Ola Grøvdal. Kjente bildekunstnere er Torleif Flosand og Trine Krogseth.

Barbroteateret er et teaterlag som ble stiftet i Rørvik i 1986. Teateret har fått flere kulturpriser opp gjennom årene, og er i dag en av de viktige aktørene i Rørviks kulturliv.

Folla kystlag er et lokallag av Forbundet Kysten som har base i Moe-brygga i Rørvik. Blant aktivitetene er restaurering og bevaring av gamle båter og båtmotorer, vedlikehold av hus, kurs, turer m.m. Laget disponerer Grinna fyrstasjon sør i Nærøysundet.

Rørvik idrettslag (RIL) ble stiftet i 1923 og driver bl.a. med fotball, håndball, turn, badminton, bordtennis, klatring og karate. RIL-Fotball spiller sin hjemmekamper på Rørvik stadion. Ved stadion ligger Rørvikhallen (innendørs fotballhall) og Rørvik svømmehall. RIL-Håndball spiller sine hjemmekamper i Sinkaberg-Arena.

Rørvik svømme- og livredningsklubb ble stiftet i 1950 og tilbyr alt fra svømmeopplæring til konkurransesvømming.

Skytesporten har vært organisert med flere skytterlag i Vikna siden slutten av 1800-tallet. I 2005 ble de samlet til Vikna Skytterlag, som har egen skytebane på Rørvik.

I Rørvik finner du også bl.a. Nærøysund padleklubb, Rørvik flyklubb, Ytre Namdal Klatreklubb, Ytre Namdal Airsoftklubb, Dynamo Dragstind Fk, Fk Flintlaget Nærøysund, Rørvik Pistolklubb, Nærøysund Bridgeklubb, Ytre Namdal Modellflyklubb, m.fl. På Rausand på Byåsen i Rørvik er det etablert en frisbeegolfbane.

«Kystbycupen» er en fotballturnering for barn og unge som arrangeres årlig av Rørvik idrettslag i forbindelse med Kystbymessa. De siste årene har det årlig deltatt rundt 90 lag i aldersbestemte klasser i turneringa.

«Rørvikdagan» med musikkfestival, martna, tivoli og andre aktiviteter arrangeres hvert år i juli. Hovedarrangør for Rørvikdagan er Rørvik idrettslag. 

«Skreifestivalen», en festival for mat og kystkultur, har blitt arrangert på Rørvik hvert år siden 1998. Hovedarrangør og eier av Skreifestivalen er Namdalskystens næringsforening. Kystmuseet Rørvik og Nærøysund kommune er også viktige medarrangører, og mange lokale krefter som Barbroteateret, amatørteatergruppa Teater Marintim, Folla kystlag m.fl. er aktive meddeltagere i festivalen. 

«Jul i Kystbyen» er et årlig arrangement i forbindelse med tenning av julegrana i Pollen og julebelysning i byen. Det arrangeres julemarked, og diverse kulturelle arrangementer for både barn og voksne. Arrangør er organisasjonen «Jul i kystbyen Rørvik». Arrangementet mottok i 2021 juryprisen for beste nærmiljøtiltak av «NTE - Nærmiljøet mitt».

## Tro og livssyn

I Nærøysund kommune er 76,1 % av befolkningen medlemmer i Den Norske Kirke (2023). Rørvik har hatt en baptistmenighet siden 1880-årene, tilsluttet Det Norske Baptistsamfunn, og den første baptistkirka på Rørvik ble bygd i 1923. På 1930-tallet ble det organisert en pinsemenighet med eget forsamlingshus (Filadelfia) i Rørvik.  

I Rørvik finner vi følgende tros- og livssynssamfunn: 

* Den Norske Kirke / Rørvik kirke
* Vikna pinsemenighet / Filadelfia
* Vikna Baptistmenighet / Rørvik Baptistkirke
* Jehovas Vitner Rørvik / Rikets Sal
* Medhanialem Kirke Rørvik
* Kystkirken
* Misjonen Helse for Hele Mennesket
* Humanetisk forbund    
Ingen ikke-kristne trossamfunn er organiserte i Rørvik. Den største gruppen er muslimer hvor de fleste er tilknyttet islamske trossamfunn i Trondheim

## Historie

Rørvik var opprinnelig et gårdsnavn. Navnets første ledd er blitt forklart som *røyrr*, som i «steinrøys» eller «gravrøys», eller dialektordet «rør», som betyr rand / kant.  

* Rørvik ble skyss-skaffersted i 1859, og i 1862 ble dampskipskaia og Posthuset på Rørvik etablert.
* I 1863 ble Rørvik fast anløpssted for Norlandsruten (rutegående postdampskip), og Rørvik ble fast anløpssted for Hurtigruten fra oppstarten i 1893.
* Rørvik var egen bygningskommune fra 1869 til loven ble opphevet i 1970.
* Rørvik telegrafstasjon ble etablert i 1876.
* Den 22. juli 1922 omkom tre menn i en flyulykke ved Rørvik. Dette var den første større sivile flyulykken i Norge.
* Den første middelskoleklassen på Rørvik ble startet i 1931, og i 1941 kom det en treårig realskole.
* Avisa Namdalens Folkeblad ble utgitt i Rørvik fra 1934. Den ble slått sammen med avisa Nordtrønderen og Namdalen i 1964, og den nye avisa, som fikk navnet Fellesavisa, ble utgitt i Namsos.
* Rørvik radio ble etablert i 1936. Rørvik Radio (LGD) var en kystradiostasjon i Rørvik som var i drift fra 6. november 1936 til 1. juni 1986.  Stasjonen korresponderte på mellombølge telefoni og telegrafi samt på VHF. Trafikken blir i dag fjernstyrt fra Florø Radio.
* Rørvik sykestue for føde- og pleiepasienter ble etablert av Rørvik santitetsforening i 1938. (Fødestuen ble en «nødfødestue» i 1988, mens sykestuen med sykehjemsplasser ble overtatt av Vikna kommune i 1993.   


Fil:Torgveien, Rørvik (NF.05428-091).jpg|Torgvegen ca. 1940
Fil:Rørvik (NF.05428-097).jpg|Jens Persagata ca. 1940
Fil:Rørvik (NF.05428-093).jpg|Berggården ca 1940


* I mai 1940 ble Rørvik bombet av tyske fly. 5 personer ble skadet i angrepet, men ingen døde, 86 hus ble påført materielle skader, hvorav 6 ble totalskadet.
* I 1954 ble Rørvik Statsrealskole etablert.
* I 1962 inntraff en av de største skipskatastrofene langs norskekysten i fredstid, da hurtigruteskipet «Sanct Svithun» på vei fra Trondheim til Rørvik feilnavigerte og forliste ved Nordøyan fyr. 48 personer ble reddet, mens 41 omkom i den tragiske ulykka.
* I 1965 ble Hansvik Båt etablert og de begynte å produser småbåter i glassfiberarmert plast på Rørvik.
* I 1972 ble all videregående utdanning samlet under ett tak, da Ytre Namdal Videregående skole (YNVS) ble etablert som en fylkeskommunal videregående skole.
* I 1981 ble Nærøysundbrua åpnet, og Rørvik fikk fastlandsforbindelse.

* I 1986 ble Rørvik lufthavn, Ryum åpnet.
* Norsk Telemuseum Rørvik åpnet i 1989, i lokalene til Rørvik Radio etter at de ble lagt ned. Museet ble flyttet til nye lokaliteter i biblioteket i Rørvik i 2022.
* Høsten 2004 ble senter for kystkultur og kystnæring, Norveg, åpnet av kong Harald V og dronning Sonja.
* Rørvik nye helsehus ble åpna i 2019. Den 22. desember samme år ble den nye kirka i Rørvik vigslet og tatt i bruk.
* Kommunen vedtok bystatus for Rørvik i september 2020.
* Byens storstue: Rørvik Spektrum / Sinkaberg-Arena ble innviet høsten 2021.

En mer utfyllende presentasjon av Rørvik og Rørviks historie finnes i artikkelen om Vikna.

## Byen og byområdene
Rørvik profileres som kystbyen i Trøndelag. Byen består av grunnkretsene: Rørvik sentrum, Stokkstrandhaugen, Engasvegen, Hansvikvegen, Byåsen og Marøya pluss boligområdet Vika som strekker seg inn i Ryum grunnkrets, og har 4014 innbyggere pr. 1. oktober 2024. Rørvik grenser til Vikestad i nordvest, Lauvøya i nordøst og til Ryum i sør, og med forstedene i disse grunnkretsene bor det drøyt 4500 innbyggere i byområdet.

**<big>Rørvik sentrum</big>**

Strandgata følger sjøkanten rundt hele Rørvik sentrum. Havnegata går sørover langs fiskerihavna. Kjøpmannsgata og Storgata går parallelt i retning øst/vest gjennom hele sentrum.

I sentrum finner vi Rådhuset, Rørvik kirke og Baptistkirka. Kystmuseet har sin hovedbygning, «Norveg», her, og i sentrum ligger også det gamle handelsstedet Berggården, som er en del av museet.

Flere store arbeidsplasser er etablert i sentrum, bl.a. Telenor Mobil, som har sitt kundesenter i «Søsterskipet» i Strandgata, og Rørvik Fisk AS i Fjordgata.

I sentrum ligger også Hurtigrutekaia, der både nordgående og sørgående hurtigrute kommer på kvelden.

Rørvik sentrum er det viktigste handelsstrøket i byen med flere kjøpesentre og spesialbutikker som vinmonopol, apotek osv. Her er det også hotel, restauranter, spisesteder og puber. Midt i sentrum ligger Velparken, et parkanlegg som driftes av Rørvik Vel.

Det er også boligstrøk i sentrum. Skippergata og Torgveien er gamle boliggater, og de siste årene har det kommet til flere boligområder, bla. i Havnegata.

**<big>Stokkstrandhaugen</big>**

Stokkstrandhaugen grunnkrets har navn etter boligområdet Stokkstrandhaugen, og området ligger som en forlengelse av sentrum i nordvest.

Storgata utgjør grensa mellom sentrum og Stokkstrandhaugen i sør, og her ligger Helsehuset i Rørvik.

I vest utgjør Ingebrigt Østnes gate grensa mot Hansvikveien grunnkrets. Her ligger Rørvikhallen og Rørvik stadion.

Nordøst i grunnkretsen går Skolegata og her ligger Rørvik skole.

Øst i området ligger de gamle boligområdene i parallellgatene Jens Persagata og Elvegata, og i Steinberget som krysser disse. Steinberget går videre til Myrstad og Gluggen som er nyere boligområder.

Stokkstrandhaugen er et større boligområde som ble etablert på 1970-tallet. Boligområdet ligger midt i grunnkretsen. I forlengelsen av selve Stokkstrandhaugen nordover ligger det nye boligområdet Torvsjåsvingen.

**<big>Engasvegen</big>**

Engasvegen grunnkrets ligger som en forlengelse av sentrum nordover langs Nærøysundet. Grunnkretsen har navn etter Engasveien, som går gjennom hele grunnkretsen.

Grunkretsen starter ved Industriveien og her ligger bl.a. *Salmonor AS*, som i tillegg til å være et oppdrettsselskap, har et visningssenter for havbruk, hvor publikum kan oppleve moderne kystkultur, naturen på Namdalskysten, og lære om moderne lakseoppdrett. Her ligger også *Trønderbilene AS Avd. Rørvik*

Her ligger også Fossåhaugen som er et boligområde. Gjennom Fossåhagen går Fossåhaugveien parallelt med Engasveien og Strømsøyveien som går i retning øst/vest mellom Fossåhaugveien og Engasveien.

Videre nordover ligger noen av de eldre boligområdene i Rørvik, Kvaløybyen, Haltvika og Engan, som «perler på en snor» langs Engasveien. Disse boligområdene ble etablert under den store sentraliseringsbølgen på 1960-tallet, da mange av Viknaøyene ble avfolket, og øybeboerne flyttet inn til Rørvik.

Engasveien forsetter til Lauvøya, og passerer Stakkskardet og avkjørselen til Kråkøya. På Krøkøya ligger Kråkøya industripark og Kråkøya kysthavn, som har 80 m dypvannskai og lasterampe for sjøtransport av sjømat.

**<big>Hansvikvegen</big>**

Grunnkretsen har navn etter Hansvikveien. Den starter ved Rørvik stadion og går, som navnet tilsier, nordover gjennom hele grunnkretsen til Hansvika og Flerengstranda som ligger i Vikestad grunnkrets.

På østsida av Hansvikveien ligger Ytre Namdal Videregående skole (YNVS), Østre gravlund, det gamle boligområdet Nylandet, og Flintslagerveien som fører til det helt nye boligområdet Østli, som fremdeles er under utbygging.

På vestsida av Hansvikveien går Damgata i retning vest til boligområdene Sjuraberget og Brattkleiva. Parallelt med Hansvikveien nordover går Andreasveien, Karl Furres vei, Krokstien og Stubbveien gjennom et større boligområde som ble etablert rundt 1980.

Der Stubbveien møter Hansvikveien ligger Rørvik Brannstasjon. Videre ligger to byggevareforretninger, Byggeriet Herlof Flosand AS på østsida av veien og Systembygg Rørvik AS på vestsida av veien.

Ved Systembygg AS starter en turvei som går vestover til Falkhetta.

**<big>Byåsen</big>**

Byåsen grunnkrets er den største grunnkretsen i Rørvik.

Øst i grunnkretsen ligger Ingebrigt Østnes gate (grensa mot Rørvik sentrum) og Nyvegen.

I Ingebrigt Østnes gate ligger Vestre gravlund med det gamle Gravkapellet. På den andre sida av gata lå den gamle skolen i Rørvik (Rødskolen) og Realskolebygget. Disse byggene er i dag revet for å gi plass til Rørviks nye storstue, Rørvik Spektrum.

Fra Ingebrigt Østnes gate og sørover går Nyvegen. Langs Nyvegen ligger Rørvik Gjestehavna, Rørvik Rorbuer. Fiskerihavna og moloen. Flere bedrifter har etablert seg langs Nyvegen de senere årene, bl.a. Rørvik Fiskemat AS og Roger Hansvik AS (Hansvik Boats).

Nyveien ender opp på Batterihøgda som ligger helt sør i grunnkretsen. Batterihøgda har fått navnet etter kanonbatteriene som tyskerne etablerte her under 2. verdenskrig. På Batterihøgda kommer Nærøysundbrua i land på Viknasida. Her ligger Rørvik Ambulansestasjon og flere forretninger. Ved Batterihøgda ligger et av de nyeste boligområdene i Rørvik; Sjøhaugen.

Selve Byåsen er det største boligområdet i Rørvik, og sammen med fortsettelsen nordover, Svahylla, ligger disse boligområdene på høyden over byen, med utsikt over resten av Rørvik og Nærøysundet. Her finnes også forretninger og spisesteder.

Ryum nord: Sør for Batterihøgda ligger Vika, der Vikaveien, Batteriveien og Arnold Tranes vei går. Dette boligområdet strekker seg inn i Ryum grunnkrets.

**<big>Marøya</big>**

Marøya ligger på østsida av Nærøysundet, og er forbundet til Rørvik med Nærøysundbrua. Foldaveien krysser Marøya i retning øst-vest mellom Nærøysundbrua og Marøybrua. Nordvest for Foldaveien ligger de største boligområdene, og nordøst for Foldaveien ligger industriområdene ved Marøystranda.

Ved første veidede langs Foldaveien etter å ha passert Nærøysundbrua, går Smedvikveien nordover. Smedvikveien går gjennom hele boligområdet Smevika og ender opp i boligområdet Moan. Der møter Smedvikveien Marøyvegen som kommer fra Foldaveien og går til Langneset, der Sinkaberg-Hansen AS har sitt hovedkontor og lakseslakteri. På Langneset ligger også Viplast AS sin avdeling på Marøya. Like før Langneset går Nygårdsveien vestover fra Marøyvegen. Nygårdsveien går i en sløyfe gjennom boligområdet Nygården.

Like før Foldaveien når Marøybrua går Marøystrandvegen nordøstover. Den fører til industriområdet Marøystranda der vi bla. finner Rørvik Marina AS og Maritim Power AS.

Øst for Langneset ligger Marøyholet, som er ei «lagunelignende» bukt. Der ligger Nærøysund Rorbuer.

Langs nordsida av Foldaveien er det satt i gang utbygging av et nytt stort bolig og forretningsområde; Marøya Handelspark.

**<big>Byfjellan</big>**

Innenfor bygrensene ligger det tre topper / utsiktspunkter:

I sør (ved Batterihøgda) ligger Munken (82 moh). På toppen av Munken ligger Rørvik radiolinjestasjon med ei 80 m. høg mast.

Nordøst i byen ligger Gluggen (Gluggfjellet) (76 moh). Branndammen på Gluggen var til langt inn på 1970-tallet et populært utfartssted og badeplass for Rørviks befolkning. Gluggen er i dag delvis bebygd.

Nordvest for byen ligger Falkhetta (146 moh). Falkhetta er lett tilgjengelig, og er et populært turmål for Rørviks befolkning. På toppen av Falkhetta står ei radiomast, og her ligger også det som er beskrevet som Rørviks mest mystiske bygg "Puppanhuset", bl.a. beskrevet i låta med samme navn av metallbandet N:S:B https://www.youtube.com/watch?v=6PGzzb_YEMY 

Alle tre toppene inngår i trimkonkurransen «Yttertoppan», som arrangeres årlig av Ytre Vikna Idrettslag.

Det høyeste punktet på Marøya er Marøytuva (86 moh).

## Opplevelser og severdigheter

**Severdigheter året rundt**
* Kystmuseet Norveg
* Sjømannens hustru (Granittskulptur av billedhugger Harald Wårvik) 
* Bryggerekka ved Museumspollen
* Berggården gamle handelssted
* «Fiskerbondekona» (Bronsekulptur av Tore Bjørn Skjølsvik, avduket i 2018 ved Kystmuseet) 
* Nærøysundbrua
* Telemuseet på Rørvik
* Galeasen Søblomsten
* Tyskerbunkere
* «Søsterskipet» (Telenors signalbygg, åpnet av kong Harald V i juni 2004)
* «Sjø-Sara» (skulptur av Torleif Flosand, avduket i 2014 på Småholman)
* Baptistkirka 
* Krykkjehotellet ved bryggerekka 

**Salmon Center Rørvik**

Visningssenteret for havbruk er et samarbeid mellom Kystmuseet Norveg og SalmoNor AS og formidler utviklingen av den moderne norske havbruksnæringen. I den faste utstillingen i Norveg er det en avdeling om havbruk og det er også mulig å bli med på en båttur til et moderne oppdrettsanlegg med laks. Den sjøbaserte delen er med visningsbåten MS «Sunniva», som har faste visningsturer i sommerhalvåret. Disse turene går ut til et moderne havbruksanlegg der guider står for omvisning på anlegget, og det er mulig å få oppleve laksen på nært hold.

**Sør-Gjæslingan**

Fiskeværet Sør-Gjæslingan består av ca. 80 øyer, holmer og skjær. I sin tid var dette et av de største og viktigste fiskeværene sør for Lofoten, der flere tusen fiskere kunne være samlet i sesongen. Sør-Gjæslingan ble fredet som nasjonalt kulturmiljø i oktober 2010.  Det er mulig å reise ut på dagstur til Sør-Gjæslingan med båt, og det er mulig å overnatte der i enkle rorbuer. For de som kommer med egen båt er det mulig å legge til ved gjestekaia på Flatholmen. Sør-Gjærslingan anløpes av hurtigbåten MS «Fjord Viking» fra mai til august. Hurtigbåten drives av AtB.

**Skreifestivalen**

Skreifestivalen er en mat- og kulturfestival som arrangeres i Rørvik årlig i mars. Den tradisjonsrike Skreifestivalen startet allerede på 90-tallet og har siden den gang hatt mat, folk og kultur i fokus. Festivalen er en hyllest til en viktig næring i på Namdalskysten. Skreien har vært viktig for folket der i århundrer og er fortsatt viktig etter tusenårsskiftet. Sør for Lofoten er det ikke noe annet sted der skreifisket har – og har hatt – slik betydning som for Vikna.

Under Skreifestivalen vises år om annet det spektakulære utendørs vandreteateret «Rørvik… den første lille by på en øy..», som er en sentral del av formidlingen av kystkulturen. Da slukkes lysene i bykjernen, og en slumrende hundreårshistorie vekkes til live med alle sine ingredienser av magi, sjarm, glede og sorg. Dette er en byvandring noe utenom det vanlige, med  et vandreteater som iscenesetter historien til en hel liten kystby anno 1907.

**<big>Rørvikdagan</big>**
Martnastradisjonen i Nærøysundet er gammel. På begynnelsen av 1600-tallet begynte martnan på Leidangplassen på Martnadsberget på Nærøya. Martnan ble holdt omkring 20. juli hvert år, og er betegnet som den største av de årlige nordmarkeder. Martnan på Nærøya ble offisielt nedlagt i 1877, etter at bysamfunnet i Rørvik begynte å vokse fram, og kjøpmennene der ikke ønsket konkurransen. Martnadstradisjonen ble videreført gjennom Rørvikmartnan, som ble en av de tradisjonelle Trøndelagsmartnaene gjennom hele 1900-tallet. På 2000-tallet ble martnan innlemmet som en del av Rørvikdagan som avholdes fra onsdag til lørdag den siste uka i juli hvert år.

I tillegg til martna med markedsgate, tivoli og en rekke andre aktiviteter, har Rørvikdagan, som arrangeres av Rørvik idrettslag, utviklet seg til å bli den største musikkfestivalen i Namdalen. Musikkfestivalen avholdes på festplassen Pollen som ligger midt i Rørvik sentrum. Blant artistene som har besøkt Pollen de siste årene finner vi navn som DumDum Boys, Valentourettes, DeLillos, Raga Rockers, Kaizers Orchestra, Åge Aleksandersen og Sambandet, Backstreet Girls, Bigbang, Astrid S, Tre Små Kinesere, Henning Kvitnes, Hanne Boel, Kamelen, Arif og mange mange flere.
 
Motto for Rørvikdagan er: «Minner for livet». 

**Friluftsliv**

For friluftsinteresserte kan Rørvik og omegn by på mange muligheter, med bl.a. en vakker og spennende skjærgård med tusenvis av små og store øyer, holmer og skjær. Nærøysund kommune er den kommunen i Norge med lengst kystlinje, og her er det store muligheter for grilling og bading i sjø. På Byåsen i Rørvik, ved porten til Bymarka, er det etablert en Diskgolfbane.

Bymarka i Rørvik ligger vest for byen og strekker seg fra Ryum og Ofstad i sør til Steinfjorden i vest og Hansvika i nord. Gjennom marka går en mengde oppmerkede turstier og klopper. På vinteren er det flere mil med oppkjørte skiløyper, inkludert lysløype. Midt i bymarka ligger Einarhytta, som er et populært mål for mange som bruker marka.

Storvatnet ligger ved foten av Gluggfjellet på nordøstsiden. Storvatnet er omgitt av en naturpark med opparbeidet gangvei og stier gjennom området og  med tilgang til badebrygge ved vannet. Naturparken ligger innenfor bygrensene.
Rørvik Båtforening holder til i Rørvik Sentrum og har egen gjestebrygge med alle fasiliteter.  Dette er et flott utgangspunkt for for båtturer i den unike skjærgården i Vikna, som består av 6000 store og små øyer, med grunne havområder rundt, med svaberg, fjæreområder og små bukter. Her kan man besøke gjestehavner også på Austafjord, Valøya, Nordøyan, Sør-Gjæslingan, Borgann, Tjønnsøya, Vandsøy og Lauvøya.

Viknas skjærgård gir gode muligheter for store naturopplevelser og godt fiske, med et rikt mangfold av fiskearter og annet dyreliv inkludert havørn, skarv, ærfugl, tyvjo, rødnebbterne, teist, havert, steinkobbe, nise og spekkhogger.

Skjærgården er et eldorado for padlere. Store deler av skjærgården består av grunt vadehav, der man kun kan komme seg fram med padling. Det er etablert 24 merkede padleruter her.

Yttertoppan er en årlig  trimkonkurranse arrangert av Ytre Vikna idrettslag i samarbeid med Nærøysund Kommune. Turmålene er fjelltopper og turløyper i Ytre Namdal, og det er knyttet et eget poengsystem til konkurransen. Poengsystemet er en god motivasjon for folk til å komme seg ut i naturen. I 2024 var det 97 ulike turmål i konkurransen.

## Tusenårssted
Tusenårssted er et sted som en norsk kommune eller fylkeskommune utpekte for å markere overgangen til 2000-tallet. Alle kommuner og fylkeskommuner i landet valgte sitt tusenårssted. Rørvik var den gang administrasjonssenteret i Vikna kommune, som valgte kystkultursenteret Norveg i Rørvik som sitt tusenårssted. Vikna kommune tilhørte den gang Nord-Trøndelag fylkeskommune, som også valgte Norveg som sitt tusenårssted.

## Billedgalleri

Fil:Rørvik.jpg|Berggården gamle handelssted.
Fil:Torggata Rørvik.jpg|Småhusbebyggelse i Torggata.
Fil:Rørvik 17 Vestre gravlund og Gravkapellet.jpg|Vestre gravlund og Gravkapellet
Fil:Rørvik 09 Fra Rørvik havn.jpg|Parti fra Rørvik havn
Fil:Rørvik 11 SjøSara.jpg|SjøSara
Fil:Telenor Roervik 2.JPG|Søsterskipet
Fil:Nye Rørvik kirke natt 2019 (cropped).jpg|Rørvik kirke
Fil:Die "Nordnorge" legt in Rørvik an.jpg|M/S Nordnorge i Rørvik
Fil:00 1000 Hurtigruten - Norwegen.jpg|Hurtigruteskip ved kai i Rørvik
Fil:Rørvik fra Byåsen, vintermorgen.jpeg|Vintermorgen på Byåsen


## Avstandstabell

## Se også

* Vikna
* Nærøysundet 
* Nærøysund 
* Ytre Namdalen 
* Namdalen
* Nord-Trøndelag 

## Referanser


## Litteratur
* Landre, Arnt:  *Vikna 1600 - 1920 / Rørviks fremvekst.* Utg. Arnt Landre, Rørvik 2020.
* Elveland, Odd Victor: *Fortellinger fra Ytre Namdal.* Utg. Odd Victor Elveland, Rørvik 2002.
* Elveland, Odd Victor: *Krigsminner fra Rørvik.* Utg. Odd Victor Elveland, Rørvik 2002.
* Herje, Torunn: *Kysten vår. Namdalskysten gjennom 10000 år.* Utg. Kystbok, Namsos 1999.
* Birger Svebdsgaard: Birger Svendsgaard dampskipsekspedisjon AS – 130 år. Utg. Skipsekspedisjonen, Rørvik 1997.
* Fjær, Olav: *Forandring, avvikling og utvikling: Viknahistorie i et nøtteskall*. Utg. Geografisk Institutt, Universitetet i Trondheim 1995.
* Elveland, Odd Victor: *Rørvik radio i storm og stille*. Utg. Odd Victor Elveland, Rørvik 1992.
* Olsvik, Frank: *Vikna Sparebank gjennom 125 år*. Utg. Vikna Sparebank, Rørvik 1983
* Olsvik, Frank: *Viknaværinger : om folk og forhold i Vikna i eldre tider*, Utg. Rønnes trykk Mosjøen, Rørvik 1981
* Fjær, Olav Bremer: *Kystlandskap i forandring. Eksempelet Vikna i Nord-Trøndelag*. Norsk Geografisk Tidsskrift, vol 37, 1981.
* Olsvik, Frank. *Flukten fra øyene: en beretning om fraflyttingen fra øyene i Vikna etter den andre verdenskrig*. Utg. Frank Olsvik. Rørvik 1980.
* Fiskaa, Haakon Mathias og Myckland, Haakon Falck: *Norges Bebyggelse. Nordlige seksjon. Herredsbindet for Nord-Trøndelag, nordre del*. Utg. Norsk Faglitteratur, Trondheim 1958.
* Čapek, Karel: *En reise til Norden* 1936. Oversatt av Milada Blekastad og Katrine Blekastad. Oslo: Ex Libris. ISBN . 1995. 

## Eksterne lenker
* Turist i Rørvik 
* “Norveg” – senter for kystkultur og kystnæring 
* Rørvik - Hurtigruten 
* Rørvik - Havila Kystruten 
* Kystriksveien - Rørvik 
* Ut.no: Sykkeltur Rørvik - Abelvær (med båt tilbake)